Túrakód: G006\_01 / Táv.: 15,6 / Frissítve: 2018-04-04

Túranév: Szentes térsége / Súlymos-tó #1

Leírás:

15,6 km-es túránkkal a Szentes külterületén, a tiszai árvízvédelmi töltés mellett elterülő Sulymos-tavat keressük fel.

Közben szikes pusztában, magas, kaszálatlan füves területen is haladunk.

*(A túra navigációs eszköz, túravezető, vagy helyismeret nélkül nem ajánlott!)*

Kirándulásunkra a Széchenyi liget kapujából indulunk *(úp.: 000iep)* a kapuval szemben lévő sétányon NY-i irányba. A parkban elhaladunk a Csallány Gábor kiállítóhely mellett *(úp.: 056muze)*. Tárlatának megtekintése mindenképpen érdekes lehet, de inkább visszafelé célszerű beiktatnunk. A ligetet az átlós sarkán hagyjuk el a Vecseri-foki útnál. Itt balra *(DDNY)* fordulunk, hogy egy rövid szakaszon járdán, majd földúton folytassuk utunkat. Kicsit távolabb, a földúton ártézi kút mellett haladunk el *(úp.: 001viz)*, a Kurca-part Kalandpark hátsó kapujánál. Itt érdemes feltölteni vízkészletünket egész napra. A nyomvonalunk a Kurca partján, a Dr. Sipos Ferenc Parkerdő Otthon mögött, majd egy csatorna partján, az erdőszélen vezet ki bennünket a gázos kövesútra. Szűk 300 m bandukolás után balra *(D)* fordulunk   
*(úp.: 055elag)* a víztorony irányába, hogy a tracket követve vágjunk át a füves területen: a hol jobban, hol kevésbé kitaposott földúton.   
A 451-es utat a 37-es kilométerszelvénynél érjük el. Rövid *(180 m)* párhuzamos haladást követően az aszfaltutas kereszteződésnél keljünk át a főúton, természetesen kellő körültekintést követően. 300 méter után *(úp.: 005elag)*, a dűlőutat elhagyva, nekivághatunk a pusztának, mégpedig földúton!   
*(A szikes füves területeken vezető utak, hol itt, hol ott vannak kitaposva. Ezért elképzelhető, hogy a nyomvonaltól kissé odébb fut ottjártadkor az út, de ne aggódj, nem fogsz elveszni! Vagy a tecket, vagy a terepi valóságot választhatod, mindkettő ugyan oda fog futni. Ha kissé csökkented a zoomot a készülékeden, akkor jobban átlátod a térkép és a terep összefüggéseit!)*

Itt a pusztában gombászni is van lehetőség, megfelelő feltételek esetén. *(Az ezzel kapcsolatos szabályokat tartsd be!)*

A tanyatelek sarkát elérve *(úp.: 008elag)* jobbra *(NY)* haladjunk tovább a bokros terület irányába, de ne lepődjünk meg azon, ha időközben „elkopik” alólunk a földút. A művelt terület és a bokros rész között vadregényes 250 m következik. *(Ha zavar bennünket a nyomvonalak kereszteződése, több irányba futása, készülékünket úgy állítsuk be, hogy a fordulópontig, csak az „m”, menet jelzésűek látszódjanak!.)*

A 10elag nevű útpontot elérve forduljunk balra *(D)*, keljünk át az előttünk lévő laposabb részen! A túloldalon a jobbunkon lévő művelt terület és a balunkon található bozótos rész határán haladjunk tovább, majd később *(130 m, úp.: 011elag)* jobbra fordulva *(NY)* ismét füves területen, a művelt rész mentén baktassunk célunk felé. A fás területet elérve a nyárfaerdő és az egykori falusi iskola épülete között tudunk átjutni a földútra, a bozótosban vezető hevenyészett úton.   
Az elágazásban balra *(D)* fordulunk *(úp.: 013elag)*, a dombnak felfelé, az épület előtt elhaladva.

A „T” elágazásban *(úp.: 014elag)* jobbra *(NY)*, kb. 500 m-rel odébb   
*(úp.: 016elag)* balra *(D)* fordulunk az akácsor felé. A csatornát elérve, az utat követve NY-i irányba kell mennünk, kicsivel távolabb, az átereszen *(úp.: 018ater)* átkelve, a csatorna másik oldalán változatlan irányba haladjunk.   
*(Amennyiben éjszakai túrára vágyunk, ne ezt az utat válasszuk! De ha mégis emellett döntöttünk, akkor ezen a szakaszon kapcsoljuk be a fejlámpánkat! Vadászok által is kedvelt területre értünk, ezért célszerű egyértelművé tennünk, hogy nem vadkanok vagyunk.)*

Elérve az útra merőlegesen futó csatornát *(úp.: 038elag)*, a túlsó oldalán balra fordulva *(D)* a magasles mellett vezet túránk, a jobbos íven keresztül a töltés felé *(NY)*.   
Itt érjük el a Sulymos-tavat: egy náddal, sással jelentős felületen benőtt, többnyire mocsaras „tavat”, melyet bozótos, fás terület ölel körül. A 20elag jelű útpontnál balra fordulva *(DDK)*, kissé beljebb   
*(38 m)* érjük el túránk fordulópontját *(úp.: 021ford)*. Itt magaslest is találunk, akár fentről is megtekinthetjük a területet.   
*(Pihenésre, leheveredésre a kinti füves rész alkalmasabb!)*

Visszafelé kb. 100 m megtétele után térünk le az idefelé vezető utunkról *(úp.: 036elag)* balra *(ÉÉK)*, de ne feledjük el készülékünkön a hazafelé vezető tracket „látható” beállításba kapcsolni! A nyomvonal ívét követve a füves területen keresztül a 039elag jelű útpontnál balra fordulunk *(É)*, és egy elhagyott tanyatelek mellett elhaladva, a gyümölcsfák után jobbra *(K)* fordulva elérünk egy csatornát   
*(úp.: 040elag)*. Itt balra *(É)* fordulva, a magasles után, a 041elag útpontnál érünk ki a földútra, melyen jobbra *(K)* kell továbbhaladnunk, a jobbunkon futó csatorna mentén. Bő 500 m-rel odébb, az egyenes szakasz után, az út ívét követve a már ismert elágazáshoz érünk   
*(úp.: 016elag)*. Balra *(K)* fordulást követően egészen az 1,7 km-re lévő 045elag útpontig egyenesen ballagjunk, a jobbunkon futó csatornával párhuzamosan. Közben elhagyjuk a már ismert 014elag jelű útpontot.   
A földutak kereszteződésénél *(úp.: 045elag)* balra *(É)* kanyarodva jutunk el a már szintén ismert 008elag nevű útponthoz *(570 m)*. Innen egy rövid szakaszon *(90 m)* már ismert úton haladunk a 048elag jelű útpontig, ahol jobbra *(K)* tartva folytatjuk túránkat, ismét a füves pusztában. A nyomvonalat követve egy íven át érünk el a 050elag jelű útpontig. Itt dönthetünk úgy, hogy a legelő szélén, jobbunkon a bokros sávval ballagunk ki a 451-es főútig *(track ide van rögzítve)*, de választhatjuk a földutat is kissé jobbra, délebbre. Az aszfaltcsíkhoz érkezve maradjunk a füves terület szélén, és balra *(É)* fordulva sétáljunk az úttal párhuzamosan a 052elag útpontig. Itt keljünk át *(kellő körültekintést követően)* a 451-es úton, hogy a továbbiakban a már idefelé bejárt csapás mentén térjünk vissza kiindulási pontunkra.

*(Ezt a túrát száraz időben, vagy fagyban javasoljuk választani! Egyes részei alacsony fekvésűek és belvizes időszakban bosszúsággal járhat, esetleg rövid járhatatlan részek is előfordulhatnak.)*

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*